b'\n_START_ARTICLE_\nLimfoblast\n_START_PARAGRAPH_\nLimfobl\xc3\xa1st je mati\xc4\x8dna, nezrela celica limfocitopoetske vrste, ki se razvije v limfocit. Kadar gre za predhodni\xc5\xa1ko celico limfocita B, govorimo o limfoblasti B, limfoblast T pa se razvije v limfocit T. Limfoblast meri do 20 \xc2\xb5m in vsebuje okroglo ali ovalno jedro ter malo bazofilne in ob robu svetlej\xc5\xa1e citoplazme. Limfoblasti so oblika naivnih limfocitov (ki \xc5\xa1e niso pri\xc5\xa1li v stik s specifi\xc4\x8dnim antigenom). Naivni limfocit se ob stiku z antigenom, ki mu ga predstavi antigen predstavitvena celica, aktivira; pove\xc4\x8data se celi\xc4\x8dno jedro in prostornina citoplazme, hkrati pa poteka sinteza informacijske RNK in beljakovin. Limfoblast se za\xc4\x8dne deliti in tvoriti klone izvorne naivne celice, nakar pa se dele\xc4\x8de se celice diferencirajo v efektorske limfocite (plazmatke pri limfocitih B ter celice ubijalke in celice pomagalke pri limfocitih T)._NEWLINE_Nenadzorovana rast limfoblastov (iz limfati\xc4\x8dne vrste B ali T) povzro\xc4\x8di krvnega raka, imenovanega akutna limfoblastna levkemija._NEWLINE_Mikroskopsko se limfoblasti razlikujejo od mieloblastov po slab\xc5\xa1e razmejenem jedrcu in bolj strnjenem kromatinu v jedru ter odsotnosti citoplazemskih zrnc. Vendar pa razlike niso tako enozna\xc4\x8dne in gotov rezultat omogo\xc4\x8da \xc5\xa1ele imunolo\xc5\xa1ko barvanje s protitelesi, ki prepoznajo zna\xc4\x8dilne celi\xc4\x8dne receptorje za ozna\xc4\x8devalce pripadnosti.'